CELEX: 52019PC0009
Language: hu
Date: 2019-01-21
Title: Javaslat A TANÁCS VÉGREHAJTÁSI HATÁROZATA Litvániának a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésére történő felhatalmazásáról

EURÓPAI BIZOTTSÁG
            Brüsszel, 2019.1.21.
            COM(2019) 9 final
            2019/0006(NLE)
            Javaslat
            A TANÁCS VÉGREHAJTÁSI HATÁROZATA
            Litvániának a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésére történő felhatalmazásáról
            
               
         
         
            
               INDOKOLÁS
            
            
               
                  A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: héairányelv) 395. cikkének (1) bekezdése értelmében a Tanács a Bizottság javaslata alapján bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket alkalmazzon a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
               
               
                  A Bizottság által 2018. október 16-án iktatott levelében Litvánia eltérést kért a héairányelv 193. cikkétől annak érdekében, hogy fordított adózást alkalmazhasson a merevlemezek értékesítésére. A héairányelv 395. cikke (2) bekezdésének megfelelően a Bizottság 2018. november 19-én kelt levelében tájékoztatta a többi tagállamot Litvánia kérelméről. A Bizottság 2018. november 20-án kelt levelében értesítette Litvániát arról, hogy birtokában van a kérelem elbírálásához szükséges valamennyi információnak.
               
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  A héairányelv 193. cikke általános szabályként előírja, hogy rendes körülmények között a hozzáadottérték-adót (héa) a termékértékesítést vagy szolgáltatást végző adóalany köteles megfizetni.
               
            
            
               A héairányelv 395. cikke alapján Litvánia a héairányelv 193. cikkétől való eltérést kért, hogy felhatalmazással rendelkezzen fordított adózás alkalmazására a héairányelv 199a. cikkének hatálya alá nem tartozó merevlemez-értékesítések tekintetében. A szóban forgó eljárás esetében az az adóalany köteles megfizetni a hozzáadottérték-adót, akinek részére a terméket értékesítették. Ez az adóalany, amennyiben teljes körű levonási joggal rendelkezik, egyidejűleg hajtja végre az értékesítéshez kapcsolódó héa bevallását és levonását, így az államkincstár részére ténylegesen nem fizet be héát. 
            
            
               
                  Litvánia héacsalást fedezett fel az elektronikai termékek, például laptopok, mobiltelefonok, táblagépek és merevlemezek értékesítésével foglalkozó ágazatban. Ezek a termékek más tagállamokból származnak, és a kiskereskedők vagy közvetlenül a fogyasztók részére történő értékesítésük előtt több tranzakcióra kerül sor olyan csalárd kereskedők között, akik nem fizetnek héát az államkincstárba. A Litvániában elvégzett ellenőrzések során kiderült, hogy 2016–2017-es időszakban az elektronikus termékek után hozzávetőleg 6 millió EUR adót nem fizettek be, ami az állami költségvetés számára jelentős veszteséget jelentett. 
               
            
            
               Litvánia több intézkedést is hozott a héacsalás visszaszorítása és megelőzése érdekében. 2016. október óta a litván héafizetők kötelesek az általuk fogadott és kiállított héaszámlákról havonta információkat bevinni a litván intelligens közigazgatási rendszer („i.MAS”) e-számla alrendszerébe („i.SAF”), ami segít a hatóságoknak azonosítani a különbségeket a héafizetők által bejelentett adatok között, valamint az időben be nem vallott adóösszegeket. Emellett az áruk fuvarokmányaira vonatkozó információkat is rögzíteni kell az i.MAS elektronikus fuvarleveleket kezelő alrendszerében („i.VAZ”), és mielőtt az árukat Litvánia területére szállítják, meg kell adni azok megnevezését, a feladókat és a címzetteket. Ezek az állami adófelügyelet által összegyűjtött, operatív információk felhasználhatók a lehetséges csalások feltárására, valamint a csalási láncokban érintett áruk gyors azonosítására. 
            
            
               A héacsalás elleni küzdelem érdekében bevezetett intézkedések ellenére a Litvánia által rendelkezésre bocsátott információk azt mutatják, hogy ezek az intézkedések nem elegendőek az elektronikus termékek értékesítése során elkövetett héacsalások megelőzéséhez. Litvánia úgy véli, hogy az érintett ágazatban fordított adózást kell bevezetni. 
            
            
               
                  Litvánia a héairányelv 199a. cikke alapján azt tervezi, hogy fordított adózást vezet be az elektronikus termékekre vonatkozóan. A merevlemezek azonban nem szerepelnek az említett cikkben. Litvánia azt is állítja, hogy más tagállamok tapasztalatai szerint a héairányelv 199a. cikkének hatálya alá tartozó elektronikus árukra vonatkozó fordított adózás bevezetését követően az adócsalás más elektronikus termékeket érint. 
               
               
                  Ezért Litvánia a héairányelv 395. cikke értelmében felhatalmazást kér a fordított adózás bevezetésére a merevlemezekre vonatkozóan is. 
               
            
            
               Tekintettel az intézkedésnek a Litvánia által felfedezett csalás elleni küzdelemre gyakorolt potenciálisan kedvező hatására, a Bizottság a 2019. március 1. és 2022. február 28. közötti korlátozott időszakra javasolja az eltérés engedélyezését. Az eltérő intézkedés alkalmazási ideje alatt Litvániának egyéb hagyományos intézkedéseket kell bevezetnie a merevlemezek értékesítése során elkövetett adócsalás hatékony visszaszorítása és megelőzése érdekében. Ezen intézkedéseknek azzal az eredménnyel kell járniuk, hogy a jövőben többé ne legyen szükség a merevlemezek értékesítése esetében a héairányelv 193. cikkétől való eltérésre. 
            
            
               Összhang a szabályozási terület jelenlegi rendelkezéseivel
            
            
               
                  A héairányelv 193. cikkéhez kapcsolódó hasonló eltérésekre más tagállamok is kaptak engedélyt.
               
               
                  A javasolt intézkedés tehát összhangban van a héairányelv hatályos rendelkezéseivel. 
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A héairányelv 395. cikke.
            
         
         
            
               •Szubszidiaritás (nem kizárólagos hatáskör esetén) 
            
            
               Tekintettel a héairányelvnek a javaslat alapját képező rendelkezésére, a javaslat az Unió kizárólagos hatáskörébe tartozik, ezért a szubszidiaritás elve nem alkalmazható.
            
            
               •Arányosság
            
            
               A határozat engedélyt ad egy tagállam számára annak saját kérelme alapján, kötelezettséget tehát nem keletkeztet.
            
            
               Az eltérés korlátozott alkalmazási körére tekintettel a különös intézkedés arányban áll a kitűzött céllal, vagyis az adott ágazatban előforduló egyes adócsalások és -kikerülések megelőzésével. 
            
            
               •A jogi aktus típusának megválasztása
            
            
               A héairányelv 395. cikke értelmében a héára vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Azért is a tanácsi határozat a legmegfelelőbb jogi aktus, mert az egy-egy tagállamnak is címezhető.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               A javaslat alapját a Litvánia által benyújtott kérelem képezi, és az csak ezt a tagállamot érinti.
            
            
               •Szakértői vélemények beszerzése és felhasználása
            
            
               Külső szakértők bevonására nem volt szükség.
            
            
               •Hatásvizsgálat
            
            
               A végrehajtási határozatra irányuló javaslat célja egyes adócsalások és -kikerülések megelőzése a merevlemez-ágazatban. A fordított adózás várhatóan segíti Litvániát a merevlemez-ágazatban elkövetett héacsalások megelőzésében. Következésképpen az eltérés potenciálisan kedvező hatással fog járni. 
            
            
               Az eltérés szűk alkalmazási köre és időbeni korlátozott alkalmazása miatt az intézkedés negatív – az elektronikus termékekkel foglalkozó vállalkozásokra nagyobb adminisztratív terhet rovó – hatása mindenképpen korlátozott lesz.
            
            
               4.KÖLTSÉGVETÉSI VONZATOK
            
            
               A javaslat nem lesz kedvezőtlen hatással az Unió héából származó saját forrásaira.
            
            
               5.EGYÉB ELEMEK
            
            
               A javaslat időbeli korlátozást tartalmaz, amelynek értelmében a határrozat 2022. február 28-án hatályát veszíti.
            
            
               2019/0006 (NLE)
            
         
         
            
               Javaslat
            
            
               A TANÁCS VÉGREHAJTÁSI HATÁROZATA
            
            
               Litvániának a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésére történő felhatalmazásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  1
               , és különösen annak 395. cikkére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 193. cikke általános szabályként előírja, hogy a termékértékesítést vagy szolgáltatást végző adóalany köteles megfizetni az adóhatóságoknak a hozzáadottérték-adót (héa).
            
            
               (2)A Bizottság által 2018. október 16-án iktatott levelében Litvánia a 2006/112/EK irányelv 193. cikkétől eltérő egyedi intézkedések bevezetésére kért felhatalmazást annak érdekében, hogy fordított adózást alkalmazhasson a merevlemezek értékesítésére vonatkozóan. 
            
            
               (3)A 2006/112/EK irányelv 395. cikke (2) bekezdése második albekezdésének megfelelően a Bizottság 2018. november 19-én kelt leveleiben tájékoztatta a többi tagállamot Litvánia kérelméről. A Bizottság 2018. november 20-án kelt levelében értesítette Litvániát arról, hogy birtokában van a kérelem elbírálásához szükséges valamennyi információnak.
            
            
               (4)Litvánia csalárd kereskedők által elkövetett héacsalást fedezett fel az elektronikai termékek, például laptopok, mobiltelefonok, táblagépek és merevlemezek értékesítésével foglalkozó ágazatban. Az ilyen cselekmények nagyságrendje és elterjedtsége közvetlen és rendkívül negatív hatást gyakorol az állami költségvetésre. 
            
            
               (5)Litvánia több intézkedést is hozott a héacsalás visszaszorítása és megelőzése érdekében. Litvánia szerint ezek az intézkedések azonban nem elegendőek az elektronikus termékek értékesítése során elkövetett héacsalások megelőzéséhez.
            
            
               (6)Litvánia a 2006/112/EK irányelv 199a. cikke alapján fordított adózást szeretne bevezetni az elektronikus termékekre vonatkozóan. A merevlemezek azonban nem szerepelnek az említett cikkben. 
            
            
               (7)A fordított adózás egy olyan, átfogóbb formájának bevezetése érdekében, amely nemcsak a 2006/112/EK irányelv 199a. cikkében felsorolt elektronikus termékekre alkalmazható, hanem a merevlemezekre is, Litvánia a 2006/112/EK irányelv 395. cikke értelmében felhatalmazást kér a fordított adózás alkalmazására a merevlemezek értékesítésére vonatkozóan. 
            
            
               (8)Tekintettel az egyedi intézkedésnek a Litvánia által azonosított csalás elleni küzdelemre gyakorolt esetleges kedvező hatására, az eltérést korlátozott időre, 2019. március 1. és 2022. február 28. között engedélyezni kell. 
            
            
               (9)Az eltérések engedélyezése általában korlátozott időszakra szól annak érdekében, hogy fel lehessen mérni, hogy az eltérő intézkedés megfelelő és eredményes-e. Az eltérések időt biztosítanak a tagállamoknak az adott probléma kezelését célzó egyéb hagyományos intézkedések bevezetésére az eltérő intézkedés hatályának lejártáig, szükségtelenné téve ezáltal az eltérés meghosszabbítását. A fordított adózás alkalmazását lehetővé tévő eltérés csak kivételesen, a csalások által érintett, meghatározott területeken engedélyezhető, végső eszközként. Litvániának ezért az eltérés lejártáig más olyan hagyományos intézkedéseket kell alkalmaznia a merevlemez-ágazatban elkövetett héacsalások elleni küzdelem és azok megelőzése érdekében, amelyek eredményeképpen a továbbiakban már nem lesz szükség a merevlemez-értékesítések esetében a 2006/112/EK irányelv 193. cikkétől való eltérésre. 
            
            
               (10)A különös intézkedésnek nem lesz kedvezőtlen hatása az Unió héából származó saját forrásaira,
            
            
               ELFOGADTA EZT A HATÁROZATOT: 
            
            
               1. cikk
            
         
         
            
               A 2006/112/EK irányelv 193. cikkétől eltérve Litvánia felhatalmazást kap arra, hogy a merevlemezek értékesítése esetében a vevőt jelölje meg héafizetésre kötelezett személyként. 
            
            
               2. cikk
            
            
               Ez a határozat 2019. március 1-jétől alkalmazandó, és 2022. február 28-án hatályát veszti. 
            
            
               3. cikk
            
            
               Ennek a határozatnak a Litván Köztársaság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 347., 2006.12.11., 1. o.